物貴日甚
作者：高斯得
朝代：宋

paragraphs: 自從爲關以爲暴，物價何止相倍蓰。
人生衣食爲大命，今已勦絕無餘遺。
真珠作襦錦作袴，白玉爲飯金爲糜。
蒼天蒼天此何人，遘此大疾誰能醫。
無食吾欲食其肉，無衣吾欲寢其皮。
誰能爲我覆八溟，一洗世界無瘡痍。
絲麻糞土被天下，菽粟水火賙民饑。
風后力牧不可起，吾輩碌碌安能追。